ג'ורדן הוקינס

ג'ורדן דורל הוקינס (באנגלית: Jordan Dorrell Hawkins; נולד ב-29 באפריל 2002) הוא כדורסלן אמריקאי המשחק בעמדת הקלע, בקבוצת ניו אורלינס פליקנס מליגת ה-NBA.

קריירה
הוקינס נולד וגדל בגיית'רסבורג, מרילנד, ושיחק בתיכונים מקומיים. בעונתו האחרונה בתיכון העמיד ממוצעים של 19.7 נקודות, 11.4 ריבאונדים, 3.7 אסיסטים, 2.3 חטיפות ו-1.9 חסימות למשחק. לאחר שסיים תיכון, קיבל הוקינס הצעות ממספר אוניברסיטאות, אך בחר לשחק עבור קבוצת הכדורסל של אוניברסיטת קונטיקט. בעונת 2021/2022 העמיד ממוצעים של 5.8 נקודות ו-2 ריבאונדים ב-14.7 דקות למשחק, והפסיד את סוף העונה בשל זעזוע מוח. במשחק הפתיחה של עונת 2022/2023 ספג זעזוע מוח נוסף, אך נעדר משני משחקים בלבד. במהלך העונה העמיד ממוצעים של 16.2 נקודות, 3.8 ריבאונדים, ו-1.3 אסיסטים למשחק. בתום העונה זכה עם קבוצתו בטורניר אליפות המכללות בכדורסל, לאחר ניצחון 76–59 על סן דייגו במשחק הגמר, בו קלע 16 נקודות.

ב-7 באפריל 2023 הכריז כי יתמודד בדראפט 2023 ב-NBA. הוא נבחר במקום ה-14.

קישורים חיצוניים

הערות שוליים

קטגוריה:אמריקאים ילידי מרילנד
קטגוריה:כדורסלנים אמריקאים
קטגוריה:מרילנד: כדורסלנים
קטגוריה:כדורסלני אוניברסיטת קונטיקט
קטגוריה:אמריקאים שנולדו ב-2002